Neoficiálny preklad

Veľvyslanectvo
Spojených štátov amerických

Veľvyslanectvo Spojených štátov amerických prejavuje úctu Ministerstvu zahraničných vecí Slovenskej republiky a má česť odvolať sa na rozhovory medzi našimi vládami ohľadom vývoja v Bezpečnostnej rade Organizácie Spojených národov a v Iraku.
V súlade s týmito rozhovormi a za predpokladu, že sa pre medzinárodné spoločenstvo  ukáže nevyhnutné prijať opatrenia proti irackému režimu, Spojené štáty žiadajú Slovenskú republiku kladne zvážiť účasť na prípravách medzinárodnej koalície pre takúto možnosť a predkladajú nasledovné požiadavky Vláde Slovenskej republiky týkajúce sa takejto účasti.
Prelety a prechody: Spojené štáty žiadajú umožnenie prístupu k slovenským zariadeniam a umožnenie preletov leteckým prostriedkom USA a medzinárodnej koalície, ako aj povolenie pre núdzové pristátie takýchto odklonených prostriedkov, ak vznikne takáto potreba.         
Rozmiestnenie síl: V súčasnosti nie sú žiadne plány rozmiestniť americké alebo koaličné sily na Slovensku.
Príspevok síl: Spojené štáty žiadajú o využitie slovenských kapacít na ochranu proti jadrovým, biologickým a chemickým zbraniam. Základnou úlohou týchto jednotiek bude podporovať operácie reagujúce na použitie jadrových, biologických a chemických zbraní  a špecificky poskytovať schopnosť dekontaminácie osôb a techniky, zisťovať prítomnosť chemických a radiačných ohrození a identifikovať ich a poskytovať poľnú identifikáciu biologických látok.
	Pri predkladaní tejto žiadosti Spojené štáty opakujú, že neprijali nijaké rozhodnutie o použití sily v Iraku. Napriek tomu je rozvážne plánovanie rozhodujúce pre prípad, že sa vojenská akcia stane nevyhnutnou. Spojené štáty vyzývajú vládu Slovenskej republiky, aby vykonala nevyhnutné kroky, ktoré umožnia dať skorú odpoveď na túto žiadosť.
Veľvyslanectvo Spojených štátov amerických využíva túto príležitosť, aby opätovne ubezpečilo Ministerstvo zahraničných vecí o svojej najhlbšej úcte. 

Veľvyslanectvo Spojených štátov amerických
       Bratislava, 26. januára 2003					            pečiatka, podpis